Spoštovani!

Žal je današnja skupščina stanovalcev delavskega doma na Poljanski 66 že sklicana ob 20. uri in je že prepozno, da bi jo prestavili. Poleg tega za prestavitev skupščine ne vidimo nobene legitimne potrebe.
 
Ko smo bili nazadnje v delavskem domu na Poljanski 66, veljavnega hišnega reda še ni bilo. Na oglasni deski je bil nalepljen hišni red nekdanjega najemnika delavskega doma podjetja Nastor, ki je res dovoljeval obiske zgolj do 20. ure. Ker je po uvedbi stečajnega postopka zoper podjetje Nastor upravljanje delavskega doma prešlo na lastnika, torej na javno podjetje Snaga, smo upravičeno domnevali, da je hišni red podjetja Nastor s tem prenehal veljati. V kolikor ste v tem času že izdelali nov hišni red, pa bi najbrž morali predvideti določen rok, da bi se z njim dejansko seznanili vsi stanovalci.

Ne glede na zgornji formalni pomislek, velja spomniti, da je smisel hišnega reda vzdrževanje reda v domu, v katerem prebiva veliko ljudi tesno skupaj, in zagotavljanje njihovega mirnega sobivanja. Zato so določena pravila obnašanja, ki naj bi se jih stanovalci držali, seveda nujna. Vendar je pomembno, da z njimi soglašajo tudi sami stanovalci doma, ne pa da so avtoritarno določen s strani lastnika. Le v tem primeru lahko domnevamo, da je namen hišnega reda res dobrobit stanovalcev, ne pa sredstvo nadzora nad njimi in način omejevanja njihovih svoboščin. Zato se bo o hišnem redu razpravljalo tudi na današnji skupščini ali na eni izmed prihodnjih skupščin stanovalcev.

Smisel posebne določbe hišnega reda, ki prepoveduje obiske v poznih urah, pa je zagotavljanje miru za stanovalce v času, ki je namenjen počitku. Če bi torej posamezen stanovalec smel sprejemati obiske ob urah, ko bi ostali želeli počivati, bi interes posameznika prevladal nad bolj upravičenim interesom večine, kar seveda ne bi bilo legitimno. Skupščina stanovalcev pa je kolektivna zadeva, ki se je bo udeležila večina stanovalcev. Na skupščini stanovalci razpravljajo o skupnih vprašanjih, se seznanjajo s svojimi pravicami in sprejemajo skupne odločitve. Poleg tega se bodo skupščine stanovalcev sklicevale zgolj občasno. Pomembno pa je tudi, da so skupščine vnaprej napovedane. Iz vseh teh razlogov velja zaključiti, da je skupščina stanovalcev izjemen dogodek, ki bi upravičeval odstop od določbe hišnega reda, ki prepoveduje obiske po določeni uri. Tovrstno izjemo bi veljajo predvideti v hišnem redu. Zavedati se je tudi treba, da so stanovalci delavskega doma delavci, ki cele dneve delajo, se razmeroma pozno vračajo v delavski dom, po vrnitvi v dom pa se morajo odpočiti, se urediti ipd. Zato je 20. ura najbolj primerna za sklic skupščine, saj se tedaj v domu nahaja največ stanovalcev. Obenem pa to ni toliko pozna ura, da bi motili tiste stanovalce, ki se skupščine ne nameravajo udeležiti.